+-----------------------------------------------------------------------+
| ส่วนที่ 1                                                                |
|                                                                       |
| ข้อมูลสรุป (Executive Summary)                                           |
+-----------------------------------------------------------------------+

บริษัท ไทยนามพลาสติกส์ จำกัด (มหาชน)
เป็นบริษัทจดทะเบียนในตลาดหลักทรัพย์แห่งประเทศไทยโดยมีชื่อย่อหลักทรัพย์ “TNPC”
ประกอบธุรกิจหลักในการผลิตและจำหน่ายผลิตภัณฑ์พลาสติกกึ่งสำเร็จรูป บริษัทฯ มีโรงงาน 2 แห่ง
ตั้งอยู่ที่จังหวัดสมุทรสาคร ทั้งนี้ บริษัทฯ ให้ความสำคัญกับผลิตภัณฑ์หนังเทียม ซึ่งเป็นสินค้า high
value added ได้แก่ หนังเทียมที่ทำจาก PVC, Non-Toxic และ Non-PVC
โดยผลิตภัณฑ์ที่ทำจาก Non-PVC ซึ่งได้แก่ PU, TPU, TPO ฯลฯ
เป็นผลิตภัณฑ์ที่ไม่มีผลกระทบต่อสิ่งแวดล้อมที่ทั่วโลกกำลังให้ความสำคัญในปัจจุบันและอนาคต

บริษัทฯ มีสินค้าหลัก ซึ่งได้แก่หนังเทียมสำหรับอุตสาหกรรมรถยนต์ รองเท้ากีฬาและอุปกรณ์กีฬา
เฟอร์นิเจอร์ และเครื่องหนังแฟชั่น ซึ่งมีสัดส่วนการขายอยู่ที่ร้อยละ 61
ของรายได้จากการขายรวมในปีที่ผ่านมา ในขณะที่ตลาดแผ่นผืนพลาสติกชนิดอ่อนมีสัดส่วนอยู่ที่ร้อยละ
39 โดยบริษัทฯ มีรายได้จากการขายในปี 2554 จำนวน 1,169.19 ล้านบบาท เพิ่มขึ้นจำนวน
134.81 ล้านบาท หรือเพิ่มขึ้นร้อยละ 13.03 จากปีก่อนซึ่งมียอดขายอยู่ที่ 1,034.38 ล้านบาท
โดยเกิดจากยอดขายที่เพิ่มขึ้นของสินค้าหลักในตลาดอุตสาหกรรมรถยนต์ที่มีการเจริญเติบโตอย่างต่อเนื่อง
และเป็นไปตามนโยบายในการขยายตลาดลูกค้ากลุ่มอุตสาหกรรมรถยนต์ ขณะที่
ต้นทุนขายลดลงเป็นร้อยละ 77.28 ของรายได้จากการขาย เมื่อเทียบจากปีก่อนที่อยู่ที่ร้อยละ
78.51 โดยเป็นผลจากการเพิ่มประสิทธิภาพการผลิตและจากยอดขาย high value added
ที่เพิ่มขึ้น ส่วนค่าใช้จ่ายในการดำเนินงานมีจำนวน 351.87 ล้านบาทนั้น สาเหตุหลักมาจากบริษัทฯ
ได้รับผลกระทบจากเหตุการณ์น้ำท่วม ครั้งใหญ่ ซึ่งทำให้บริษัทฯ รับรู้ผลขาดทุนจากน้ำท่วมจำนวน
90.85 ล้านบาท โดยความเสียหายดังกล่าวอยู่ระหว่างการขอชดเชยค่าสินไหมทดแทนจากประกันภัย
อีกทั้งบริษัทฯ ได้ตั้งหนี้สูญและหนี้สงสัยจะสูญในบริษัทย่อยจำนวน 66.77 ล้านบาท
จึงเป็นเหตุให้ผลการดำเนินงานของบริษัทฯ ประจำปี 2554 ขาดทุนสุทธิจำนวน 80.32 ล้านบาท

ในปี 2554 หลังภาวะวิกฤตจากภัยธรรมชาติที่เกิดขึ้นในประเทศญี่ปุ่นช่วงหลังเดือนมีนาคม 2554
ภาวะเศรษฐกิจมีการขยายตัวตามความต้องการของผู้บริโภคทั้งภาคครัวเรือนและภาคอุตสาหกรรม
โดยเฉพาะตลาดอุตสาหกรรมรถยนต์ ซึ่งเป็นตลาดหลักของบริษัทฯ
อันเป็นผลดีต่อการดำเนินธุรกิจของบริษัทฯ
โดยจะสามารถเพิ่มยอดขายและผลกำไรจากการดำเนินงานได้อย่างต่อเนื่อง ทั้งนี้
เป็นผลจากวิสัยทัศน์และนโยบายทางการตลาด
และการบริหารงานอย่างระมัดระวังของคณะกรรมการบริษัทฯ และฝ่ายจัดการ
โดยยึดหลักการกำกับดูแลกิจการที่ดี (Good Corporate Governance) เพื่อให้บริษัทฯ
สามารถประกอบธุรกิจต่อไปอย่างมั่นคงและยั่งยืน
อีกทั้งฝ่ายจัดการได้ให้ความสำคัญกับการวิจัยและพัฒนาผลิตภัณฑ์ให้มีคุณภาพมาตรฐานระดับสากลและมีคุณลักษณะที่แตกต่างจากผลิตภัณฑ์ของคู่แข่งอย่างสิ้นเชิง
ดังนั้น ผลิตภัณฑ์หนังเทียมของบริษัทฯ
ที่ใช้ในอุตสาหกรรมยานยนต์จึงเป็นที่รู้จักในกลุ่มผู้ผลิตอุตสาหกรรมยานยนต์อย่างกว้างขวาง บริษัทฯ
มุ่งเน้นการขายสินค้าที่มีคุณภาพมาตรฐานตรงตามความต้องการของลูกค้า
รวมทั้งให้บริการหลังการขายที่ดี และจัดส่งสินค้าได้ตามกำหนดเวลา สร้างความพึงพอใจให้กับลูกค้า
ตลอดจนการร่วมแก้ปัญหากับลูกค้าซึ่งเป็นที่ พอใจของลูกค้าเป็นอย่างมาก
จนนำมาซึ่งคำสั่งซื้ออย่างต่อเนื่อง ซึ่งบริษัทฯ จะคงรักษาส่วนแบ่งตลาด
รวมทั้งการขยายตลาดเพื่อรองรับการขยายธุรกิจและเพิ่มศักยภาพในการแข่งขันในอนาคต